b"\n_START_ARTICLE_\nFatma el Mehdi\n_START_SECTION_\nBiografia\n_START_PARAGRAPH_\nNascuda a la ciutat de Smara, al S\xc3\xa0hara occidental, quan era col\xc3\xb2nia espanyola, davant els bombardejos marroquins a la ciutat d'Al-Aaiun, va fugir amb tota la seva fam\xc3\xadlia quan tenia set anys per instal\xc2\xb7lar-se en un campament de refugiats al desert d'Alg\xc3\xa8ria. Va iniciar estudis a Alg\xc3\xa8ria i L\xc3\xadbia fins a la mort del seu pare, quan va haver de tornar al campament per fer-se'n c\xc3\xa0rrec dels seus germans. A l'indret va comen\xc3\xa7ar estudis com a mestra per tal de dedicar-se a formar els nens del campament, alhora que comen\xc3\xa7\xc3\xa0 a implicar-se en afers pels drets de les dones i la seva situaci\xc3\xb3 als campaments de refugiats._NEWLINE_Arran de la necessitat d'atenci\xc3\xb3 sanit\xc3\xa0ria per a una filla seva, va iniciar contactes i treballar amb la Uni\xc3\xb3 Nacional de Dones Sahrau\xc3\xads fins a esdevenir-ne secret\xc3\xa0ria general el 2002. El Mehdi tamb\xc3\xa9 ha estat elegida presidenta del Comit\xc3\xa8 de Dones i del Consell d'Igualtat econ\xc3\xb2mica, social i cultural afric\xc3\xa0, i ha estat la primera dona sahrau\xc3\xad a assistir a una confer\xc3\xa8ncia de les Nacions Unides sobre els drets de les dones."